Diari Oficial de la Generalitat Valenciana


Sumari del DOGV 7854, del 19-08-2016 (2016/6643)

DECRET 99/2016, de 4 d'agost, del Consell, pel qual s'aproven les bases reguladores per a la concessió directa d'ajudes per a realitzar actuacions d'emergència en la República de l'Equador, a fi d'atendre les necessitats bàsiques de les persones afectades pel sisme del passat 16 d'abril de 2016.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7854

Data del DOGV
:   19-08-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/6643


Data del document
:   04-08-2016

Organisme emissor
:   Conselleria de Transparència, Responsabilitat Social, Participació i Cooperació

Tipus de document
:   Decret

Descriptors 

:   * Conselleria de Transparència, Responsabilitat Social, Participació i Cooperació
    * ajuda pública

DECRET 99/2016, de 4 d'agost, del Consell, pel qual s'aproven les bases reguladores per a la concessió directa d'ajudes per a realitzar actuacions d'emergència en la República de l'Equador, a fi d'atendre les necessitats bàsiques de les persones afectades pel sisme del passat 16 d'abril de 2016. [2016/6643]  
La Llei 6/2007, de 9 de febrer, de la Generalitat, de Cooperació al Desenvolupament de la Comunitat Valenciana, estableix, com a actuacions d'acció humanitària, les encaminades a pal·liar en altres països els efectes originats pels desastres naturals o les provocades pel ser humà. I també fa referència a l'acció humanitària com un instrument per a dur a terme l'activitat de la Generalitat en aquesta matèria.  
El 16 d'abril de 2016, a les 18.58 hora local, la República de l'Equador va patir un sisme de magnitud 7,8 en l'escala Richter. Aquest terratrémol va ser el resultat del contacte entre la placa de Nasca i la placa Sud-americana. Encara que l'epicentre es va situar en la costa nord de l'Equador, concretament entre les províncies de Manabí i Esmeraldas, també es va sentir amb intensitat en les províncies de Guayas, Santa Elena, Los Ríos, Santo Domingo i El Oro.  
En l'últim informe emés per la Secretaria de Gestió de Riscos del Govern Nacional de la República de l'Equador, la xifra registrada de persones mortes a causa del terratrémol i de les rèpliques succeïdes va ascendir a 663. No obstant això, continuen les labors d'exhumació que podrien ocasionar que la xifra de persones mortes augmente. Així mateix, es comptabilitzen 9 persones desaparegudes; 6.274 persones ferides i amb altres afectacions directes; 113 persones rescatades amb vida; 28.775 persones instal·lades en albergs i 737.787 bosses d'aliments entregades.  
La resposta integral organitzada pel Govern Nacional de la República d'Equador, així com dels organismes internacionals presents en el territori, ha consistit a consolidar el sistema general d'albergs i refugis, assistència humanitària (equips d'higiene i bosses d'aliments) i abastiment d'aigua potable.  
Actualment, cal garantir l'atenció integral de qualitat a les persones sense importar el lloc en què es troben (residències habituals, albergs, famílies d'acollida, etc.), i fent especial insistència en les zones rurals, ja de per si vulnerables abans del terratrémol. A més, cal tindre en compte que el sisme ha acrescut les vulnerabilitats i desigualtats ja existents en el país.  
Per totes aquestes raons, aquesta situació de crisi humanitària requereix actuacions d'emergència en el territori de la República de l'Equador.  
S'ha reunit amb caràcter urgent al Comité Permanent d'Acció Humanitària de la Comunitat Valenciana, (CAHE), que és l'òrgan de coordinació de les institucions públiques i entitats privades de la Comunitat Valenciana que destinen fons a l'acció humanitària, regulat per Decret 24/2013, de 25 gener, del Consell, exposant la necessitat conéixer els projectes de les organitzacions no governamentals que compten amb estructura suficient sobre el terreny per a atendre aquesta situació urgent i excepcional.  
La Generalitat ha establit com a prioritats que han de complir aquests projectes, les identificades per la Secretaria de Gestió de Riscos (SGR) en els seus informes sobre aquesta crisi humanitària; així com la zona d'execució, que ha de circumscriure's a les províncies d'Esmeraldas, Santo Domingo, Manabí, Guayas, Los Ríos i Santa Elena. I també que, atesa la urgència de la situació, havien d'executar-se els projectes en un termini màxim de sis mesos.  
La selecció dels projectes a subvencionar s'ha fet d'acord amb la Carta Humanitària i les Normes Mínimes per a la Resposta Humanitària del Projecte Esfera. Aquest projecte va ser iniciat en 1997 per un grup d'organitzacions no governamentals a fi d'elaborar un conjunt de normes mínimes universals en àmbits essencials de les respostes humanitàries. La Carta Humanitària i les normes mínimes per a la resposta humanitària són el resultat de l'experiència col·lectiva de moltes persones i organitzacions i, per tant, no representen les opinions de cap entitat en particular, i és l'instrument idoni per a realitzar la valoració i selecció dels projectes d'acció humanitària.  
En aquest context, el procediment més adequat per a articular la resposta humanitària que ofereix la Generalitat davant d'aquesta catàstrofe natural, la concessió directa de subvencions, segons el que assenyala l'article 168.1.c de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, que estableix que, amb caràcter excepcional, podran atorgar-se subvencions mitjançant concessió directa en aquells casos en què s'acrediten raons d'interés públic, social o econòmic o humanitari o altres degudament justificades que dificulten la seua convocatòria pública.  
Per a finançar aquestes actuacions cal fer prèviament una modificació pressupostària, dotant una nova línia de subvenció del programa pressupostari 97.95.96.761.53, Cooperació Internacional al Desenvolupament, del pressupost de la Generalitat per al 2016, per un import de 200.000 euros.  
Per tot això, amb un informe previ favorable de la conselleria competent en matèria d'hisenda, a proposta del conseller de Transparència, Responsabilitat Social, Participació i Cooperació, i amb la deliberació prèvia del Consell, en la seua reunió de 4 d'agost de 2016,  
  
DECRETE  
  
Primer. Objecte  
1. Aquest decret té com a objecte aprovar les bases reguladores per a la concessió directa, amb caràcter excepcional, i per raons humanitàries, d'ajudes per a la realització de projectes d'acció humanitària consistents en actuacions d'emergència per a l'atenció de les necessitats bàsiques de la població de les províncies afectades pel sisme del 16 d'abril de 2016 en la República de l'Equador.  
2. Els projectes hauran d'executar-se en la República de l'Equador, concretament en les províncies d'Esmeraldas, Santo Domingo, Manabí, Guayas, Los Ríos i Santa Elena, i hauran de respondre a les prioritats següents:  
a) Accés segur a aigua potable, sanejament i promoció d'higiene.  
  
b) Refugis d'emergència i necessitats bàsiques.  
c) Suport en la gestió i millora de les condicions dels refugis i centres comunitaris.  
d) Seguretat alimentària.  
e) Accés a serveis mèdics.  
f) Protecció de la població més vulnerable.  
3. El període d'execució dels projectes subvencionats s'estendrà a un període de sis mesos comptat des del pagament de les subvencions.  
  
  
Segon. Règim jurídic aplicable  
Aquestes ajudes es regiran, a més del que estableix aquest decret, pel que preveu la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions i la Llei 38/2003, de 17 de novembre, General de Subvencions, i el seu Reglament de desplegament aprovat per Reial Decret 887/2006, de 21 de juliol; i, amb caràcter més general, pel que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i qualsevol altra disposició normativa que, per la seua naturalesa, puga resultar aplicable.  
  
  
Tercer. Modalitats d'ajuda  
Les ajudes destinades a finançar els projectes emparats per les bases reguladores objecte d'aquest decret adoptaran la modalitat de subvencions.  
  
Quart. Entitats beneficiàries i criteris de selecció  
1. Seran beneficiàries de subvenció les entitats, amb els projectes i imports detallats en l'annex del present decret.  
2. Per a seleccionar els projectes de les entitats beneficiàries s'han utilitzat la Carta Humanitària i Normes Mínimes per a la Resposta Humanitària del Projecte Esfera.  
  
Cinqué. Procediment de concessió  
1. Les subvencions seran concedides de forma directa segons disposa l'article 22.2.c de la Llei 38/2003, de 17 de novembre, General de Subvencions, i l'article 168.1.c de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, per concórrer raons humanitàries.  
2. Les bases reguladores de les subvencions es determinen en aquest decret, en compliment del que disposa l'article 28.2 de la Llei 38/2003, de 17 de novembre, General de Subvencions i l'article 67 del seu Reglament de desplegament aprovat per Reial Decret 887/2006, de 21 de juliol, així com l'esmentat article 168.1.c de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
Sisé. Òrgan competent per a la concessió de les subvencions  
Les subvencions serà concedides mitjançant una resolució de la persona titular de la Conselleria de Transparència, Responsabilitat Social, Participació i Cooperació, per delegació del Consell, d'acord amb el que estableixen els apartats 1.a), 4 i 5 de l'article 160 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
Seté. Finançament  
1. Per a atendre les obligacions de contingut econòmic que es deriven de la concessió d'aquestes subvencions, d'acord amb la previsió legal de l'últim paràgraf de l'article 168 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, mitjançant modificació pressupostària i una vegada aprovat aquest decret, es crearà una línia de subvenció, dins del programa pressupostari 06.00.55.574.97, Cooperació Internacional al Desenvolupament, del pressupost de la Generalitat per al 2016, per un import de 200.000 euros, per al finançament de despeses corrents.  
2. La nova línia es dotarà mitjançant una transferència de crèdit per import de 200.000 euros procedents de la línia de subvenció S8054000, Subvencions per a atenció d'emergències davant de fenòmens naturals o catàstrofes humanitàries.  
  
Huité. Forma de pagament  
El pagament de la subvenció s'efectuarà, amb caràcter immediat, després de la resolució de concessió, fins al 100 % del seu import, d'acord amb el que estableix l'article 22.4 de la Llei 6/2007, de 9 de febrer, de la Generalitat, de la Cooperació al Desenvolupament de la Comunitat Valenciana.  
  
Nové. Règim de justificació  
1. La modalitat de justificació d'aquestes subvencions serà la de compte justificatiu amb aportació d'informe d'auditor en els termes que preveu l'article 74 del Reial Decret 887/2006, de 21 de juliol, pel que s'aprova el Reglament de la Llei 38/2003, de 17 de novembre, General de Subvencions.  
En la realització, per part de les entitats auditores, dels treballs de revisió de comptes justificatius de subvencions serà aplicable l'Ordre EHA/1434/2007, de 17 de maig, per la qual s'aprova la norma d'actuació dels auditors de comptes en la realització dels treballs de revisió de comptes justificatius de subvencions, amb les especialitats previstes en la resolució de concessió.  
2. La justificació de les subvencions que es concedisquen per la concurrència d'una determinada situació en el perceptor i sempre que siguen executades en tercers països per les agències que pertanguen al sistema de les Nacions Unides i entitats que tinguen un acord subscrit amb aquestes que les reconega com el seu comité a Espanya, podrà realitzar-se a través del sistema previst en els reglaments financers de Nacions Unides que siguen aplicables, d'acord amb la Convenció sobre Privilegis i Immunitats de les Nacions Unides.  
  
Deu. Incompliments i reintegraments  
1. En els supòsits previstos en els articles 36 i 37 de la Llei 38/2003, de 17 de novembre, General de Subvencions, l'entitat beneficiària de la subvenció haurà de reintegrar a la Generalitat les quantitats corresponents.  
2. El procediment de reintegrament de subvencions es regirà pel que disposa la Llei 38/2003, de 17 de novembre, General de Subvencions.  
  
Onze. Facultat d'execució i desplegament  
Es faculta la persona titular de la Conselleria de Transparència, Responsabilitat Social, Participació i Cooperació, per a realitzar totes les actuacions que siguen necessàries per a fer efectiu aquest decret.  
  
Dotze. Recursos  
Contra el present decret, que posa fi a la via administrativa, els interessats podran interposar, potestativament, recurs de reposició davant del mateix òrgan que l'ha dictat, en el termini d'un mes, comptat des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que preveuen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
València, 4 d'agost de 2016  
  
El president de la Generalitat,  
XIMO PUIG I FERRER  
  
El conseller de Transparència, Responsabilitat Social,   
Participació i Cooperació,  
MANUEL ALCARAZ RAMOS